## El Museu de les Ciències celebra la final del concurs ‘Desafiament Robot’ amb més de 200 robots dissenyats per escolars

*** Este certamen està coorganitzat amb la Universitat Politècnica de València (UPV) i amb la col·laboració de Startup Valencia, Omron i Power Electronics**

El Museu de les Ciències ha reunit, este divendres, més de 200 robots programats i dissenyats per escolars en la XIII edició del concurs ‘Desafiament Robot’, coorganitzat amb la Universitat Politècnica de València (UPV) i amb la col·laboració de Startup Valencia, Omron i Power Electronics.

La Sala d’Arcs i l’Auditori Santiago Grisolía del Museu de les Ciències han sigut els escenaris a on s’han celebrat les diferents proves d’habilitat i balls robòtics amb la participació de més de 600 estudiants de centres escolars de Secundària, Batxillerat i cicles formatius.

En la categoria ‘Lego Sumo’ (que consistix en el disseny, la construcció amb peces Lego i la programació d’un robot autònom dotat de sensors, capaç d’enfrontar-se a un altre robot de característiques similars per a traure’l de la zona de combat), l’IES Las Fuentes de Villena ha aconseguit el primer premi, i l’IES Balears de València, el segon.

En la modalitat ‘Lliure Sumo’, en la qual el robot està realitzat amb qualsevol material excepte peces Lego, els dos equips guardonats pertanyen a l’IES Las Fuentes de Villena.

Equips de l’IES Rascanya de València han obtingut el primer i el segon premi en la categoria ‘Repte Entrega Exprés’, que consistix a col·locar el màxim nombre de llandes de color negre en una determinada zona i en un temps màxim de dos minuts.

En la prova de ‘Robot Dance’, els equips que millor han ajustat els robots al ritme de la música i amb la coreografia més completa i original han sigut de l’IES Pare Arques de Cocentaina en primer lloc, i l’equip de l’IES Vilavella com a segon classificat.

La jornada ha comptat, a més, amb la ‘Fira dels invents UPV’, amb tallers i més de 20 estands dels diferents grups i equips d’investigació, en els quals es presentaran els resultats d’algunes de les seues investigacions. Des del primer robot agrícola per a la recol·lecció autònoma de fruita, passant per un accelerador de partícules o el sistema dissenyat per a detectar drogues basat en nanomaterials. Són només algunes de les innovacions que es podran vore i tocar en la ‘Fira dels invents UPV’ fins a les 20:00 hores d’este divendres.

Fecha: 09/05/2025